**Dôvodová správa**

**A. Všeobecná časť**

Návrh zákona, ktorým sa mení a dopĺňa zákon č. 301/2005 Z. z. Trestný poriadok v znení neskorších predpisov (ďalej len „návrh zákona“) predkladá na rokovanie Národnej rady Slovenskej republiky skupina poslancov Národnej rady Slovenskej republiky.

V ústavnoprávnej histórii samostatnej Slovenskej republiky sa ani počas tridsiatich rokov samostatnosti nevytvorilo puto medzi amnestiou a spravodlivosťou. Vzhľadom na:

* historickú skúsenosť s udeľovaním amnestií,
* aktuálnu spoločensko-politickú situáciu, keď sa bez akejkoľvek širšej diskusie radikálne a plošne znižujú tresty (najmä za korupciu), ruší inštitúcia, ktorá sa roky špecializovala práve na stíhanie trestnej činnosti páchanej zločineckými skupinami či korupčnej trestnej činnosti,
* blížiace sa voľby prezidenta Slovenskej republiky, v ktorých má veľkú šancu na víťazstvo človek, ktorý aktívne prispieva k plošnému znižovaniu trestov, rušeniu Úradu špeciálnej prokuratúry, a ktorý viac či menej skryto spochybňuje viaceré trestné stíhania či udelené tresty vo viacerých citlivých prípadoch, a
* vyjadrenia predsedu vlády a politikov súčasnej vládnej koalície, ktorí sa o zločincoch právoplatne odsúdených za najzávažnejšie korupčné trestné činy vyjadrujú ako o “politických väzňoch”, ktorí by mali byť omilostení a odškodnení,

**je poslanecký klub SLOVENSKO, ZA ĽUDÍ a Kresťanská únia mimoriadne znepokojený vedomím, že prezident SR má v oblasti udeľovania milostí a amnestií prakticky neobmedzené možnosti**. V súčasnosti totiž jestvujú pri udeľovaní milosti a amnestie len minimálne obmedzenia, resp. nápravné mechanizmy, ak sa prezidentom stane „náš človek“ a mal by záujem udeliť amnestiu „jeho ľuďom“. Súhlas vlády sa vyžaduje len pri amnestii a zrušenie milosti alebo amnestie parlamentom si vyžaduje kvalifikovanú ústavnú väčšinu.

**Cieľom predloženého návrhu zákona je, aby udelením milosti alebo amnestie nebolo možné odpustiť, zmierniť alebo zahladiť tresty uložené súdmi v trestných konaniach za niektorý z trestných činov korupcie, trestného činu založenia, zosnovania a podporovania zločineckej skupiny, trestného činu založenia, zosnovania a podporovania teroristickej skupiny alebo za trestný čin spáchaný organizovanou skupinou, zločineckou skupinou alebo teroristickou skupinou.**

Ide o trestné činy, ktorých dopady na spoločnosť sú mimoriadne negatívne a v dôsledku týchto činov spoločnosť prichádza o stovky miliónov eur, ktoré by mohli byť použité v prospech riešenia problémov občanov Slovenskej republiky. Tieto trestné činy sú pred zrakmi verejnosti častokrát skryté a ich odhalenie si vyžaduje najväčšie úsilie. Práve pri odhaľovaní a potrestaní trestných činov korupcie a zločineckých skupín je nevyhnutný jasný zmysel pre spravodlivosť, odhodlanie a neraz aj odvaha všetkých zúčastnených počnúc policajtmi, prokurátormi a sudcami. Predstavitelia orgánov činných v trestnom konaní, ktorí sa neboja stíhať korupciu na najvyšších miestach sú často vystavení šikane, ako sme toho svedkami v poslednom období.

**Predstava, že by práve páchatelia korupcie či členovia zločineckých skupín, ktorí spôsobili Slovensku a občanom Slovenska obrovské škody, mohli byť hlavou štátu omilostení či amnestovaní** bez toho, aby to vo verejnosti výraznejšie zarezonovalo, **je pre poslanecký klub SLOVENSKO, ZA ĽUDÍ a Kresťanská únia, pre ktorý je najzásadnejší boj proti korupcii, neakceptovateľná**.

Návrh zákona nemá žiadne vplyvy na rozpočet verejnej správy, na podnikateľské prostredie, na životné prostredie, na informatizáciu spoločnosti, na služby verejnej správy pre občana a nezakladá ani žiadne vplyvy na manželstvo, rodičovstvo a rodinu, či sociálne vplyvy.

Návrh zákona je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná a súčasne je v súlade s právom Európskej únie.

**B. Osobitná časť**

**K Čl. I**

Inštitút amnestií a milostí nikdy nebol a ani v súčasnosti nemôže byť vnímaný ako svojvôľa hlavy štátu. Účinky amnestií a milostí sa dlhodobo viažu na splnenie určitých podmienok, ktorých účelom je zabránenie ich zrejmému zneužitiu.

Hoci v podmienkach Slovenskej republiky máme skúsenosti so zneužitím inštitútu amnestií (tzv. Mečiarove amnestie), náprava ich dôsledkov do dnes nie je úplne ukončená. Poslanecký klub SLOVENSKO, ZA ĽUDÍ a Kresťanská únia preto predkladá návrh zákona, ktorým je možné predísť celospoločenskej hrozbe v úplnú stratu dôvery v právny štát a spravodlivosť.

Cieľom predloženého návrhu zákona je preto zavedenie výnimky z možnosti udelenia milosti alebo amnestie. Navrhuje sa neumožniť odpustenie, zmiernenie alebo zahladenie trestov uložených súdmi v trestných konaniach za:

- niektorý z trestných činov korupcie (trestný čin prijímania úplatku, trestný čin podplácania, trestný čin nepriamej korupcie, trestný čin volebnej korupcie, trestný čin športovej korupcie, trestný čin prijatia a poskytnutia nenáležitej výhody),

- trestného činu založenia, zosnovania a podporovania zločineckej skupiny,

- trestného činu založenia, zosnovania a podporovania teroristickej skupiny alebo

- trestného činu spáchaného organizovanou skupinou, zločineckou skupinou alebo teroristickou skupinou.

**K Čl. II**

Navrhuje účinnosť zákona od 1. júna 2024.

**DOLOŽKA ZLUČITEĽNOSTI**

**návrhu zákona** **s právom Európskej únie**

**1. Navrhovateľ zákona:** skupina poslancov Národnej rady Slovenskej republiky

**2. Názov návrhu zákona:** návrh zákona, ktorým sa mení a dopĺňa zákon č. 301/2005 Z. z. Trestný poriadok v znení neskorších predpisov

**3. Predmet návrhu zákona:**

1. nie je upravený v primárnom práve Európskej únie,
2. nie je upravený v sekundárnom práve Európskej únie,
3. nie je obsiahnutý v judikatúre Súdneho dvora Európskej únie.

**4. Záväzky Slovenskej republiky vo vzťahu k Európskej únii:**

1. bezpredmetné,
2. proti Slovenskej republike nebol začatý postup zo strany Európskej komisie alebo konanie Súdneho dvora Európskej únie podľa čl. 258 a 260 Zmluvy o fungovaní Európskej únie v jej platnom znení,
3. bezpredmetné.

**5. Návrh zákona je zlučiteľný s právom Európskej únie:** úplne.

**DOLOŽKA VYBRANÝCH VPLYVOV**

**A.1. Názov materiálu:** návrh zákona, ktorým sa mení a dopĺňa zákon č. 301/2005 Z. z. Trestný poriadok v znení neskorších predpisov

**Termín začatia a ukončenia PPK:** bezpredmetné

**A.2. Vplyvy:**

|  |  |  |  |
| --- | --- | --- | --- |
|   |  Pozitívne  |  Žiadne  |  Negatívne  |
| 1. Vplyvy na rozpočet verejnej správy |  | x |   |
| 2. Vplyvy na podnikateľské prostredie – dochádza k zvýšeniu regulačného zaťaženia? |  | x |  |
| 3. Sociálne vplyvy |  | x |   |
| – vplyvy na hospodárenie obyvateľstva, |  | x |   |
| – sociálnu exklúziu, |  | x |  |
| – rovnosť príležitostí a rodovú rovnosť a vplyvy na zamestnanosť |  | x |   |
| 4. Vplyvy na životné prostredie |  | x |   |
| 5. Vplyvy na informatizáciu spoločnosti |   | x |   |

**A.3. Poznámky**

*bezpredmetné*

**A.4. Alternatívne riešenia**

*bezpredmetné*

**A.5. Stanovisko gestorov**

*Návrh zákona bol zaslaný na vyjadrenie Ministerstvu financií Slovenskej republiky a stanovisko tohto ministerstva tvorí súčasť predkladaného materiálu.*